KIRJALLINEN KYSYMYS E-2664/01 esittäjä(t): Sérgio Marques (PPE-DE) komissiolle. Tavoitteen 1 mukaiset ohjelmat.



Virallinen lehti nro 093 E , 18/04/2002 s. 0173 - 0174



KIRJALLINEN KYSYMYS E-2664/01 esittäjä(t): Sérgio Marques (PPE-DE) komissiolle (1. lokakuuta 2001) Aihe: Tavoitteen 1 mukaiset ohjelmat Komissio antoi 5. heinäkuuta 2001 tiedonannon ohjelmakauden 20002006 tavoitteen 1 mukaisten aluekehitysohjelmien laadusta. Positiivisesta yleiskuvasta huolimatta Namurissa pidetyssä neuvoston epävirallisessa kokouksessa julkistetussa tiedonannossa viitattiin joihinkin vaikeuksiin. Esille tulivat muiden muassa ohjelmien hyväksymisen keskimäärin liian pitkä kesto, tehokkaampien kansallisten täytäntöönpanosääntöjen puuttuminen ja suoritusvarauksen kilpailuun liittyvän merkityksen huomiotta jättäminen joissakin jäsenvaltioissa. Lopuksi kiinnitetään huomio jäsenvaltioiden välisiin eroihin alueellisten tahojen, työmarkkinaosapuolten sekä kansalaisyhteiskunnan tehokasta yhteistyötä koskevien uusien sääntöjen soveltamisessa. Rakennepolitiikkojen menestys riippuu suoraan rakennerahasto-ohjelmien tehokkaasta ja yhtenäisestä täytäntöönpanosta. Mitä mekanismeja komissio aikoo ottaa käyttöön korjatakseen havaitut puutteet? Mitkä syyt ovat puutteiden taustalla? Michel Barnier'n komission puolesta antama vastaus (19. marraskuuta 2001) Komission 5. heinäkuuta 2001 antamassa tiedonannossa Rakennerahastojen ohjelmakautta 20002006 koskevan ohjelmatyön tulokset (tavoite 1)(1) käsitellään pääkohdittain kyseisen tavoitteen ohjelmatyöhön sisältyviä yhteisön toimenpiteitä. Siinä korostetaan erityisesti jäsenvaltioiden kanssa käytyjen neuvottelujen tuloksia ja toimenpiteistä saatavaa yhteisön lisärvoa, joka ilmenee suunnitelmien laadun paranemisena ja toisinaan huomattavinakin strategisina muutoksina. Vaikka neuvottelujen tulos onkin kokonaisuutena selvästi positiivinen, komissio haluaa tuoda esiin eräitä neuvotteluvaiheen aikana todettuja vaikeuksia. Esimerkiksi tiettyjen ohjelmien hyväksymisessä aiheutuneiden viivästysten osalta komissio katsoo, että on saatava aikaan tasapaino neuvottelujen keston ja tulosten laadun välille. Tämä koskee erityisesti riittävän tehokkaiden hallinto- ja valvontajärjestelmien toteuttamista, arvioinnin sisällyttämistä jo ohjelmatyötä edeltävään vaiheeseen, yhteistyön osana tapahtuvaa laajamittaista kuulemista sekä yhteisön politiikkojen erityisesti ympäristö- ja kilpailupolitiikan noudattamisen varmistamista. Komissio ilmoittaa tiedonannossa valvovansa, että jäsenvaltiot noudattavat edellä mainittuihin seikkoihin liittyviä sitoumuksiaan. Tiedonantoon sisältyy kaksi tärkeää viestiä. - Rakennerahastoja koskevista yleisistä säännöksistä 21 päivänä kesäkuuta 1999 annetun neuvoston asetuksen (EY) N:o 1260/1999(2) voimaantulon jälkeen komissio on ottanut käyttöön erittäin kattavan sääntelyn, jonka avulla voidaan varautua tiettyihin mahdollisesti syntyviin vaikeuksiin. Tässä yhteydessä on mainittava erityisesti kaksi asetusta, joissa vahvistetaan edellä mainitun asetuksen soveltamista koskevat yksityiskohtaiset säännöt hallinto- ja valvontajärjestelmien(3) sekä varainhoitoa koskevan oikaisumenettelyn(4) osalta. Komissio kehottaa jäsenvaltioita tehostamaan toimiaan rakennerahastojen käytön tehokkuuden lisäämiseksi näiden uusien soveltamisasetusten säännösten mukaisesti ja erityisesti ottamaan käyttöön atk-pohjaiset hallintojärjestelmät maksuviiveiden välttämiseksi. Komissio aikoo toteuttaa varainhoitoa ja valvontajärjestelmiä koskevan vertailevan tutkimuksen, jonka avulla voidaan yksilöidä parhaat käytänteet ja kehittää uusia ratkaisuja näillä aloilla esiintyvien ongelmien ratkaisemiseksi. - Komissio varmistaa, että yhteistyö toimii moitteettomasti ja on mahdollisimman laaja-alaista, mutta myös proaktiivisempaa ja vastuullisempaa toimenpiteiden käytännön hallinnon suhteen. Kolmannessa taloudellista ja sosiaalista koheesiota koskevassa kertomuksessa, jonka on määrä ilmestyä vuoden 2004 alussa, on tilaisuus arvioida, millaisia parannuksia sääntelyyn olisi tehtävä rakennerahastojen toiminnan tehostamiseksi ohjelmakaudella 20072013. Sillä välin komissio kehittelee jäsenvaltioiden asiantuntijoiden, alueiden, yhdistysten jne. tuella pidemmälle näkemyksiään eräistä koheesiopolitiikan tulevaisuutta koskevista aiheista. Samassa yhteydessä komissio tarkastelee uudelleen rahastojen hallintoa ja erityisesti sen yksinkertaistamista. (1) KOM(2001) 378 lopullinen. (2) EYVL L 161, 26.6.1999. (3) Komission asetus (EY) N:o 438/2001, annettu 2 päivänä maaliskuuta 2001 EYVL L 63, 3.3.2001. (4) Komission asetus (EY) N:o 448/2001, annettu 2 päivänä maaliskuuta 2001 EYVL L 64, 6.3.2001.